ઇલાને પોતાનું અગાઉનું પુરુષપણું યાદ ન રહ્યું હોઇ તેમને પણ બુધ પ્રતિ મોહ થયો. આશ્રમમાં ઇલા જતા જ બુધ તેમની સાથે પરણ્યા. બુધથી ઇલાને પુરુરવા નામે પુત્ર થયો. જેઓ ચંદ્રવંશી રાજાઓના મૂળ પુરુષ હતાં. ઈક્ષ્વાકુ વગેરે ઇલાના ભાઇઓ તેમની શોધમાં નીકળ્યા. તેમને ઘણા સમય બાદ ઇલારૂપે ઇલાનો પતો મળ્યો. ઇલની આવી સ્થિતિ જોંતા બધા ભાઇઓએ ઇલાને મૂળ સ્થિતિ પ્રાપ્ત થાય અને પુરુષપણું મેળવે તેવા આશયથી શિવની સ્તુતિ કરી. શિવે પ્રસ્ન્ન થઇ પાર્વતીનો શાપ સંપૂર્ણ મિથ્યા ન થાય અને ઈલા પુરુષપણું મેળવે તે માટે મધ્યમ માર્ગ નક્કી કરી ઇલા એક માસ પુરુષ તરીકે અને એક માસ સ્ત્રી તરીકે રહેશે તેવું વરદાન આપ્યું. ઈલથી સૂર્યવંશ પણ આગળ ચાલ્યો. પુરુષકાળમાં ઈલને ઉત્કલ, ગય અને વિમલ એમ ત્રણ પુત્રો થયા હતા. ઈલાથી ચંદ્રવંશ અને ઈલથી સૂર્યવંશ એમ બંને વંશો એક વ્યક્તિથી આગળ ચાલ્યા.